utawi kenging ngangge pamanggihipun piyambak, ugêr botên nyulayani kajêngipun kawruh kadhoktêran, ewadene manawi mêksa dèrèng katingal tulung, lajêng enggal-enggal nêdhaa dhatêngipun dhoktêr, mêdal abdi dalêm pangrèh praja ingkang ambawahakên, bongipun kêdah têngga dhatêngipun dhoktêr sarta nyumêrêpana panggarapipun, utawi manawi sagêd larenipun kemawon kabêktaa dhatêng klinik. Manawi tètèsipun rah namung awis- awis kemawon, kenging kacobi namung dipun dèkèki dhermatol, kalihan dipun kêncêngi sawatawis prêbanipun sarta taksih lêstari kapuriha tilêman ngantos antawis 1/2 jam, manawi sampun katingal botên ngêdalakên rah, punika atêgês sampun nama katulungan, wontênipun lare ingkang rahipun mêdal dêrês kêdah enggal-enggal dipun tulungi kalayan tumindak yêktosan, amargi manawi kasèp ambêbayani dhatêng lare ingkang têtak. Manawi sagêd nêtêpi piwulangipun dhoktêr, prayogi lajêng katindakakên têtulung makatên: pucuking urat ingkang ngêdalakên rah dêrês, dipun padosana sarana mawi kapuk (mawi Sublimatet-Oplossing utawi mawi lysol) manawi sampun cêtha lajêng dipun sapita pucukipun, mawi arterie pincet kaduduta sawatawis, tumuntên dipun tangsulana mawi bênang ingkang sampun sêtèril, prêlunipun supados pampêt wêdalipun rah, lajêng dipun prêban malih, sasampunipun artiri pinsèt wau kabikak. Ewadene manawi rumaos botên kaconggah utawi botên sagêd nindakakên kados ing nginggil, ugi kenging nindakakên pamanggih sanèsipun, ugêr pikantuk kalihan nalaripun, utawi botên nyulayani kawruh kadhoktêran, upaminipun: sasampunipun ingkang têtak tilêman malumah dakaripun kaadêgakên, tatunipun ingkang ngêdalakên rah dipun tèmpèli ès prongkolan ngantos sawatawis dangu, dening asrêping ès wau sagêd ugi andayani pampêtipun wêdaling êrah. Manawi sadaya rekadaya têtulung wau bludhêngipun mêksa dèrèng katulungan, enggal lajêng padosa pitulunganipun dhoktêr. Manawi tumrap ingkang sami gêgriya sajawining kitha, padosipun pitulungan dhoktêr, mêdal kônca pangrèh praja. Dene manawi tulung ingkang têtak wau kasambêt (klêngêr) cêkap dipun tilêmakên malumah ingkang waradin, panganggenipun dipun kêndhoni utawi dipun uculi.